酬安祕丞見贈長歌
作者：王禹偁
朝代：宋

paragraphs: 我聞進士登科換凡骨，信知不是風塵物。
貢籍由來數百年，直疑空却神仙窟。
其間最貴龍虎榜，乘時得路爲卿相。
一從巢寇犯闕來，梁氏禮闈還草創。
莊宗明宗雖膺命，晉朝漢朝俱不永。
其中縱得神仙材，太平不見哀之哉。
上玄應恐天地閑，安仙又謫來人寰。
二十把筆疏辭源，黄河傾落崑崙山。
有周道衰猶歎鳳，天公留得歸皇宋。
天水夕郎掌貢時，禹門萬仞連雲聳。
不是真龍不能過，嗔波怒浪澆雷火。
是歲北極七箇星，一時下降爲門生。
安仙堂堂冠其首，六星煌煌願隨後。
騶虞賦就鏗金石，丹水詩成摛錦繡。
玉皇殿前受恩渥，一時命入芙蓉幕。
獨得歸州近巫峽，十二晴峰長在睫。
郡齋狂醉復狂吟，書盡巴東一川葉。
邇來遊宦五六年，吳山越水供新編。
還同白傅蘇杭日，歌詩落筆人爭傳。
去年始上芸香閣，出典陶丘滯鋒鍔。
阮籍營中浮蟻馨，亞夫門外垂楊弱。
驥足雖知暫縻絆，樽前未始長嗟歎。
只應會得老聃言，大器本來成較晚。
吾君正是興文教，不日徵歸掌綸誥。
醉挨雉扇掃宮辭，怒上螭頭呈諫草。
筆下追還三代風，祛盡澆漓成古道。
丈夫方見兼濟才，莫學西山採薇老。
我今自是蓬蒿身，如何一見如故人。
長歌謂我相翦飾，便疑平地升青雲。
文章難得逢知己，知己相逢貴終始。
伊我行止方悽悽，老親稚子相顧啼。
出門動足歧路迷，得君引上登天梯。